
Gjykata Kushtetuese e Republikës së Shqipërisë, e përbërë nga :
Rustem Gjata, 		Kryetar i Gjykatës Kushtetuese
Hilmi Dakli, 		Anëtari		““
Feti Gjilani, 		Anëtari		““
Alfred Karamuço, 	Anëtari		““
Zija Vuci, 		Anëtar i	““
Franc Jakova, 		Anëtari		““
Veli Budo, 		Anëtari		““
me sekretare Drita Filto, në datën 22.5.1996 mori në shqyrtim në seancë gjyqësore me dyer të hapura çështjen Nr.30 Akti, që i përket:
K Ë R K U E S E : PARTIA E DJATHTE DEMOKRATE, e përfaqësuar nga Z. Agim Zeka.
SUBJEKT I  INTERESUAR: KOMISIONI QENDROR I ZGJEDHJEVE, i përfaqësuar nga sekretari i Komisionit, Z. Kreshnik Spahiu dhe Genci Bektashi anëtar i Komisionit.

O B J E K T I :

Shfuqizimin e vendimit nr.568 Prot., datë 18.5.1996 të Komisionit Qendror të Zgjedhjeve.

GJYKATA KUSHTETUESE, pasi dëgjoi relacionin përkatës,

V Ë R E N:

Komisioni Qendror i Zgjedhjeve me vendimin nr.568 Prot., datë 18.5.1996, ka vendosur rrëzimin e ankesës së Partisë së Djathtë Demokrate për mosregjistrimin e kandidatëve për deputetë të kësaj partie në zonat elektorale nr.115,17,113,33 dhe 31, pasi është paraqitur jashtë afateve ligjore të përcaktuara në nenin 48 të Ligjit “Për zgjedhjet e Kuvendit Popullor”.
Kundër këtij vendimi është ankuar në Gjykatën Kushtetuese Partia e Djathtë Demokrate, duke kërkuar prishjen e tij si të pabazuar në ligj.
Vendimi i Komisionit Qendror të Zgjedhjeve përsa i përket shpalljes së ankesës së subjektit elektoral jashtë afatit ligjor, është vetëm pjesërisht i drejtë dhe i bazuar. Nga shqyrtimi në tërësi i çështjes ka rezultuar se vetëm për kandidatin e zonës nr.17 është marrë vendim mosregjistrimi nga komisioni i zonës me datën 30.4.1996. Për këtë rast ankimi i bërë në Komisionin Qendror me datën 4.5.1996, me të drejtë është rrëzuar për shkak të paraqitjes së ankesës jashtë afatit të parashikuar nga neni 49 i ligjit për zgjedhjet.
Përsa u përket rasteve të zonave të zgjedhjeve nr.31,33,113 dhe 115, ankimi i subjektit elektoral është bërë vetëm për veprime të parregullta të komisioneve përkatëse të zonave. Për këto veprime të komisioneve ligji u ka njohur subjekteve elektorale të drejtën e ankimit në Komisionin Qendror pa e kufizuar këtë të drejtë me ndonjë afat. Si rrjedhojë, Komisioni Qendror ishte i detyruar të shqyrtonte në themel ankimet e paraqitura (neni 36 shkronja “c”).
Në këto kushte Gjykata Kushtetuese merr në shqyrtim pretendimet e parashtruara lidhur me parregullsitë e komisioneve të zonave dhe arrin në këto përfundime :
1. Në zonën elektorale nr.113, komisioni i zonës pa të drejtë nuk ka pranuar për të regjistruar si kandidate për deputete Znj. Fiqirete Qoku. Nga procesverbali i mbajtur në komisionin e zonës me datë 27.4.1996 rezulton se dokumentet janë paraqitur brenda kësaj date dhe nuk ka patur asnjë shkak të ligjshëm për mospranimin e tyre.
Prandaj, Gjykata çmon se duhet të detyrohet komisioni i zonës të regjistrojë si kandidate të sipërpërmendurën.
2. Në zonat 115,33 dhe 31 dokumentet për regjistrimin e kandidatëve janë paraqitur tej afatit ligjor (27.4.1996). Kështu vetë pala kërkuese ka pranuar se në zonën 115 dokumentet i ka paraqitur me datë 29.4.1996, kurse në zonën nr.33 dokumentet i ka paraqitur pas orës 2000 të datës 27.4.1996. Përsa i përket pretendimit se në zonën nr.31 dokumentet i ka paraqitur brenda afatit ligjor, pala kërkuese deklaroi para Gjykatës se nuk dispononte asnjë lloj prove për ta vërtetuar atë.
Pretendimi se vonesat në paraqitjen e dokumenteve kanë ardhur për shkak të marrjes me vonesë të vendimeve nga Komisioni Shtetëror i Kontrollit të Figurës së Zyrtarëve (datë 26.4.1996), nuk përbën argument ligjor në favor të kërkuesit.

PËR KËTO ARSYE:

Gjykata Kushtetuese e Republikës së Shqipërisë, në mbështetje të nenit 24 pikat 7 e 9 të Ligjit nr.7561, datë 29.4.1992 “Për disa ndryshime e plotësime në Ligjin nr.7491, datë 29.4.1991 “Për dispozitat kryesore kushtetuese” si dhe të nenit 36 të Ligjit Nr.7556, datë 4.2.1992 “Për zgjedhjet e Kuvendit Popullor të Republikës së Shqipërisë”, ndryshuar me  Ligjin Nr.8055, datë 1.2.1996, me shumicë votash,

V E N D O S I:

Shfuqizimin e vendimit nr.568 Prot., datë 18.5.1996 të Komisionit Qendror të Zgjedhjeve përsa i përket zonës së zgjedhjeve nr.113.
Detyrimin e Komisionit Qendror të Zgjedhjeve dhe të komisionit të zonës nr.113 të regjistrojnë dhe të shpallin menjëherë kandidate për deputete Znj. Fiqirete Qoku.
Rrëzimin e kërkesës për zonat e zgjedhjeve nr.115,17,33 dhe 31.
Ky vendim është i formës së prerë dhe hyn në fuqi menjëherë.
U shpall sot, më datë 22.5.1996

Nr. 30 i Regjistrit themeltar.
Nr. 23 i Vendimit.


